section_heading: Poslije rata
paragraph_text: Grupa se ponovo okuplja 1995. godine s novom postavom: Žera, Cunja, Krešimir Kaštelan (bas-gitara), Mario Vuković-Jimmy (gitare), Danijel Lastrić (klavijature), Nikša i Dilajla, i kreću na turneju po Europi (Njemačka, Austrija, Švicarska i Makedonija). Novi album izdaju 1996. pod nazivom "U tvojim očima". Autori pjesama su Zlatan Fazlić-Fazla i Saša Lošić-Loša. Na albumu se nalazi i pjesma "Sanjam te", nedovršena pjesma Dražena Ričla. Promocija albuma je održana 14. studenoga 1996. godine u Velikoj dvorani u Zagrebu. Slijede koncerti po Hrvatskoj, BiH, Sloveniji, Njemačkoj i Danskoj. Nakon završene turneje vraćaju se u Makarsku gdje im se nalazi glazbeni studio.